CELEX: 32021D0674
Language: el
Date: 2021-04-21 00:00:00
Title: Εκτελεστική απόφαση (ΕΕ) 2021/674 της Επιτροπής της 21ης Απριλίου 2021 σχετικά με την αίτηση καταχώρισης της Ευρωπαϊκής Πρωτοβουλίας Πολιτών με τίτλο «Πρόγραμμα ανταλλαγών δημοσίων υπαλλήλων (CSEP)» [Civil Servant Exchange Program] [κοινοποιηθείσα υπό τον αριθμό C(2021) 2784] (Το κείμενο στην αγγλική γλώσσα είναι το μόνο αυθεντικό)

26.4.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 141/25
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2021/674 ΤΗΣ ΕΠΙΤΡΟΠΗΣ
         της 21ης Απριλίου 2021
         σχετικά με την αίτηση καταχώρισης της Ευρωπαϊκής Πρωτοβουλίας Πολιτών με τίτλο «Πρόγραμμα ανταλλαγών δημοσίων υπαλλήλων (CSEP)» [Civil Servant Exchange Program]
         
            
               [κοινοποιηθείσα υπό τον αριθμό C(2021) 2784]
            
         
         (Το κείμενο στην αγγλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2019/788 του Ευρωπαϊκού Κοινοβουλίου και του Συμβουλίου, της 17ης Απριλίου 2019, σχετικά με την Ευρωπαϊκή Πρωτοβουλία Πολιτών (1), και ιδίως το άρθρο 6 παράγραφοι 2 και 3,
         Εκτιμώντας τα ακόλουθα:
         
                     (1)
                  
                  
                     Στις 27 Φεβρουαρίου 2021 υποβλήθηκε στην Επιτροπή αίτηση καταχώρισης της προτεινόμενης Ευρωπαϊκής Πρωτοβουλίας Πολιτών με τίτλο «Πρόγραμμα ανταλλαγών δημοσίων υπαλλήλων (CSEP)».
                  
               
                     (2)
                  
                  
                     Οι στόχοι της πρωτοβουλίας είναι διατυπωμένοι ως εξής: «Ως ευρωπαίοι φοιτητές και μελλοντικοί δημόσιοι υπάλληλοι, πιστεύουμε ότι οι ανταλλαγές δεν θα πρέπει να σταματούν μόλις ολοκληρωθούν οι σπουδές. Ως εκ τούτου, προτείνουμε τη δημιουργία ενός προγράμματος ανταλλαγών δημοσίων υπαλλήλων (CSEP) το οποίο αποτελεί ένα πρόγραμμα για ανταλλαγές και κατάρτιση μεταξύ των δημοσίων υπαλλήλων των κρατών μελών της Ευρωπαϊκής Ένωσης. Στόχος αυτού του «Erasmus για τη δημόσια διοίκηση» θα είναι να προσφέρει στους δημόσιους υπαλλήλους των κρατών μελών της ΕΕ επαγγελματική πείρα σε παρεμφερή υπηρεσία σε άλλο κράτος μέλος για περίοδο 2 έως 12 μηνών. Κατά τη διάρκεια της ανταλλαγής, οι δημόσιοι υπάλληλοι θα μπορούσαν να συνεχίσουν να λαμβάνουν τον μισθό του κράτους καταγωγής τους, ενώ στην περίπτωση που ο εν λόγω μισθός είναι χαμηλότερος από εκείνον που καταβάλλεται στη χώρα υποδοχής για ισοδύναμη θέση, θα μπορούσε να καταβληθεί αποζημίωση από την ΕΕ. Το CSEP θα συμβάλει στην ενίσχυση της ελεύθερης κυκλοφορίας των εργαζομένων στην ΕΕ, στην προώθηση της ανταλλαγής βέλτιστων πρακτικών μεταξύ των δημόσιων υπηρεσιών και στη βελτίωση των δεσμών μεταξύ των κρατών μελών. Επιπλέον, το CSEP θα βοηθήσει τους δημόσιους υπαλλήλους να ξεπεράσουν τις πολυάριθμες προκλήσεις που αντιμετωπίζουν στις σχέσεις εργασίας τους με τους Ευρωπαίους συναδέλφους τους. Το CSEP θα εγκαινιάσει ένα νέο πνεύμα ενότητας, από τους πολίτες και για τους πολίτες, χάρη στους δημόσιους υπαλλήλους των ευρωπαϊκών χωρών.»
                  
               
                     (3)
                  
                  
                     Περαιτέρω λεπτομέρειες σχετικά με το αντικείμενο, τους στόχους και το πλαίσιο της πρωτοβουλίας παρατίθενται σε παράρτημα. Ειδικότερα, παρουσιάζονται τα αντιληπτά πλεονεκτήματα του προγράμματος, δηλαδή τα οφέλη από μια ευρωπαϊκή εμπειρία, η ανάπτυξη πρόσθετων δεξιοτήτων και η ανταλλαγή βέλτιστων πρακτικών, καθώς και η ενίσχυση της ΕΕ και των κρατών μελών της. Στο παράρτημα επισημαίνεται ότι το πρόγραμμα αναμένεται να ωφελήσει πολλές κατηγορίες δημοσίων υπαλλήλων, όπως οι εκπαιδευτικοί, το προσωπικό δημόσιας υγείας και το προσωπικό που ασκεί ποινικές, δικαστικές και διοικητικές αρμοδιότητες. Θίγεται επίσης το θέμα των αποδοχών των υπαλλήλων που συμμετέχουν στις ανταλλαγές και η χρηματοδοτική συνεισφορά της Ένωσης.
                  
               
                     (4)
                  
                  
                     Η πρωτοβουλία προτείνει τη δημιουργία ενός προγράμματος ανταλλαγών υπό τη μορφή νομοθετικού πλαισίου που θα παρέχει στα κράτη μέλη τη δυνατότητα να προβλέπουν οικειοθελώς στη διοίκησή τους θέσεις οι οποίες θα διατίθενται σε δημόσιους υπαλλήλους από άλλα κράτη μέλη με σκοπό την ανταλλαγή, με παράλληλη τήρηση της αρχής της επικουρικότητας και των αντίστοιχων αρμοδιοτήτων της ΕΕ και των κρατών μελών, καθώς και τη δυνατότητα περιορισμού της πρόσβασης σε ορισμένες θέσεις ούτως ώστε να τηρείται η δημόσια τάξη και να διαφυλάσσεται η ασφάλεια σημαντικών εθνικών δημόσιων πληροφοριών.
                  
               
                     (5)
                  
                  
                     Στον βαθμό που το πρόγραμμα αποσκοπεί στην ανάπτυξη των ανταλλαγών πληροφοριών και βέλτιστων πρακτικών μεταξύ δημοσίων υπαλλήλων, η Επιτροπή έχει την εξουσία να το προτείνει ως μέτρο για την ενθάρρυνση της συνεργασίας μεταξύ των κρατών μελών και για τη στήριξη της δράσης τους στον τομέα της απασχόλησης βάσει του άρθρου 149 της Συνθήκης.
                  
               
                     (6)
                  
                  
                     Επιπλέον, το πρόγραμμα θα μπορούσε επίσης να προταθεί βάσει του άρθρου 165 παράγραφος 4 και του άρθρου 166 παράγραφος 4 της Συνθήκης, στον βαθμό που αποσκοπεί στην ενθάρρυνση της κινητικότητας των εκπαιδευτικών και των εκπαιδευτών και στην ανάπτυξη της εκπαίδευσης και της επαγγελματικής κατάρτισης.
                  
               
                     (7)
                  
                  
                     Τέλος, το πρόγραμμα θα μπορούσε να προταθεί βάσει του άρθρου 197 παράγραφος 2 της Συνθήκης, στον βαθμό που αποσκοπεί στη βελτίωση της διοικητικής ικανότητας των κρατών μελών να εφαρμόζουν το δίκαιο της Ένωσης.
                  
               
                     (8)
                  
                  
                     Για τους λόγους αυτούς, κανένα μέρος της προτεινόμενης πρωτοβουλίας δεν βρίσκεται καταφανώς εκτός του πλαισίου των αρμοδιοτήτων της Επιτροπής δυνάμει των οποίων μπορεί να υποβάλει πρόταση για την έκδοση νομικής πράξης της Ένωσης με σκοπό την εφαρμογή των Συνθηκών.
                  
               
                     (9)
                  
                  
                     Η ομάδα διοργανωτών έχει προσκομίσει επαρκείς αποδείξεις ότι πληροί τις απαιτήσεις που προβλέπονται στο άρθρο 5 παράγραφοι 1 και 2 του κανονισμού (ΕΕ) 2019/788 και έχει ορίσει τα πρόσωπα επικοινωνίας σύμφωνα με το άρθρο 5 παράγραφος 3 πρώτο εδάφιο του ίδιου κανονισμού.
                  
               
                     (10)
                  
                  
                     Η πρωτοβουλία δεν είναι κατάφωρα καταχρηστική, επιπόλαια ή κακόβουλη και δεν αντίκειται εμφανώς στις αξίες της Ένωσης όπως ορίζονται στο άρθρο 2 της Συνθήκης για την Ευρωπαϊκή Ένωση και στα δικαιώματα που κατοχυρώνονται στον Χάρτη των Θεμελιωδών Δικαιωμάτων της Ευρωπαϊκής Ένωσης.
                  
               
                     (11)
                  
                  
                     Ως εκ τούτου, η πρωτοβουλία με τίτλο «Πρόγραμμα ανταλλαγών δημοσίων υπαλλήλων (CSEP)» θα πρέπει να καταχωριστεί,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η Ευρωπαϊκής Πρωτοβουλίας Πολιτών με τίτλο «Πρόγραμμα ανταλλαγών δημοσίων υπαλλήλων (CSEP)» καταχωρίζεται.
         
         
            Άρθρο 2
            Η παρούσα απόφαση απευθύνεται στην ομάδα διοργανωτών της Ευρωπαϊκής Πρωτοβουλίας Πολιτών με τίτλο «Πρόγραμμα ανταλλαγών δημοσίων υπαλλήλων (CSEP)», την οποία εκπροσωπούν ο κ. Johan GONCALVES και ο κ. Adam MAZOYER, που ενεργούν ως πρόσωπα επικοινωνίας.
         
         
            Βρυξέλλες, 21 Απριλίου 2021.
            
               
                  Για την Επιτροπή
               
               Věra JOUROVÁ
               
                  Αντιπρόεδρος
               
            
         
         
            (1)  ΕΕ L 130 της 17.5.2019, σ. 55.